นายกรัฐมนตรี ยืนยัน พ.ร.บ.ข้าว เป็นเจตนารมย์ที่ดีของรัฐบาลและ สนช.ในการดูแลเกษตรกร ไม่ให้ถูกเอารัดเอาเปรียบ
พลเอก ประยุทธ์ จันทร์โอชา นายกรัฐมนตรี กล่าวว่า ร่าง พ.ร.บ.ข้าว ที่คณะกรรมาธิการวิสามัญพิจารณาร่างพ.ร.บ.ข้าว พ.ศ. …สภานิติบัญญัติแห่งชาติ หรือ สนช. กำลังพิจารณาเป็นเรื่องที่สนช.เป็นผู้พิจารณา ไม่ใช่ร่าง พ.ร.บ.ที่รัฐบาลเสนอ แต่เนื่องจากเกี่ยวข้องกับการใช้จ่ายงบประมาณของภาครัฐ รัฐบาลจึงจำเป็นต้องพิจารณา ซึ่งรัฐบาลได้ส่งความเห็นในประเด็นปัญหาที่ให้มีการปรับแก้กลับไปยัง สนช.แล้ว         โดยร่าง พ.ร.บ.ที่มีการนำเสนอออกมา ยังไม่ใช่รายละเอียดที่ถูกต้อง แต่มีการเผยแพร่ข้อมูลที่ต้องการทำให้เกิดความเข้าใจผิด ซึ่งยืนยันว่ารัฐบาลและ สนช. มีเจตนารมย์ที่ต้องการดูแลเกษตรกรให้มากยิ่งขึ้น เพื่อไม่ให้ถูกเอารัดเอาเปรียบ และไม่ให้มีผลกระทบต่อเกษตรกร ทั้งในเรื่องการเก็บ การแลกเปลี่ยน และการขายเมล็ดพันธุ์ด้วยกันเอง แต่ในส่วนที่มาจากภาคเอกชน ให้ไปดูว่าจะทำอย่างไร เพราะฉะนั้นเวลาขออนุญาต บริษัทต่างๆต้องมีกติกาและต้องมีการรับรองพันธุ์        นายกรัฐมนตรี กล่าวว่า พันธุ์ข้าวในไทยมีถึง 2 หมื่นกว่าพันธุ์ แต่ผ่านการรับรองเป็นข้าวพันธุ์หลัก 148 พันธุ์ ซึ่งเป็นพันธุ์ที่มีผลผลิตสูง มีคุณภาพและราคาดี และที่เหลือทะยอยขึ้นทะเบียนไปตามลำดับ        ทั้งนี้ นายกรัฐมนตรี ย้ำว่ารัฐบาลมุ่งหวังที่ต้องการดูแลเกษตรกร แต่จำเป็นต้องมีกติกาที่กำกับดูแล ซึ่งต้องมีความไว้ใจซึ่งกันและกัน และที่ผ่านมากฏหมายหลายร้อยฉบับก็ผ่านความเห็นชอบจากสนช.ออกมามีผลบังคับใช้ได้